Meddelelse om sag nr. COM 0114 - Fesil og Finnfjord i henhold til artikel 19, stk. 3, i kapitel II, protokol nr. 4, i aftalen mellem EFTA-staterne om oprettelse af en tilsynsmyndighed og en domstol (96/C 13/08)

A. Ansøgningen og anmeldelsen

(1) Den 30. november 1994 modtog EFTA-Tilsynsmyndigheden en ansøgning i henhold til artikel 2 og en anmeldelse i henhold til artikel 4 i kapitel II i protokol nr. 4 i aftalen mellem EFTA-staterne om oprettelse af en tilsynsmyndighed og en domstol vedrørende en ikke-eksklusiv distributionsaftale mellem Fesil KS (Fesil), Norge, og Finnfjord Smelteverk AS (Finnfjord), Norge. Aftalen trådte i kraft den 1. juli 1994.

B. Parterne

(2) Fesil-koncernen beskæftiger sig hovedsagelig med salg og fremstilling af ferrosilicium og siliciummetal. Ud over Fesil består koncernen af Fesil AS (tidligere Ila og Lilleby Smelteverker AS, ILS), som er moderselskabet, fem producerende enheder (Lilleby Metall, Holla Metall, Hafslund Metall, Rana Metall og Fesil Brikettfabrikken) samt fire salgsvirksomheder i EØS. Koncernen havde i 1994 en omsætning på 2,009 mia. nkr.

(3) Fesil er et kommanditselskab registreret efter norsk lov. Det beskæftiger sig med markedsføring og salg af ferrosilicium fra Fesil-koncernens producenter og Finnfjord samt med salg af ferrolegeringsbriketter fra Fesil Brikettfabrikken. Fesil havde i 1994 en omsætning på 1,190 mia. nkr.

(4) Finnfjord er en norsk producent af ferrosilicium. Virksomhedens omsætning i 1994 var på 237 mio. nkr.

C. Aftalen

(5) Den anmeldte distributionsaftale betragtes som en fortsættelse, omend i begrænset omfang, af Finnfjords og ILS's fælles distribution på grundlag af deres fælles eje af Fesil. Den nuværende aftale blev udarbejdet i forbindelse med Finnfjords salg af sine aktier i Fesil til ILS den 31. maj 1994, som gjorde ILS til eneejer af Fesil.

(6) Aftalen giver Fesil ikke-eksklusiv ret til at sælge ferrosilicium fremstillet af Finnfjord. Desuden skal Finnfjord kvartalsvis holde Fesil underrettet om den mængde produkter, virksomheden enten vil distribuere gennem Fesil eller sælge på anden måde. Fesil skal holde Finnfjord løbende underrettet om det forventede salg af produkterne. Finnfjord kan opsige aftalen med seks måneders varsel, mens Fesil har et opsigelsesvarsel på to år.

D. Markedet

(7) Ferrosilicium er et vigtigt råmateriale ved fremstillingen af stål og jern. Det bruges hovedsagelig som deoxydant ved stålfremstilling og som legeringskomponent i stållegeringer eller ved fremstilling af støbejern. Der er tale om en vare, der handles internationalt og hovedsagelig udskibes i store partier. Transportudgifterne pr. enhed bliver dermed beskedne. Gældende told og antidumpingafgifter på import til EØS kan imidlertid være på hele 74 %. Importen kommer blandt andet fra de central- og østeuropæiske lande (der ikke pålægges antidumpingafgifter), SNG, Brasilien og Kina.

(8) Ferrosilicium bruges af stål- og jernværker og støberier. Blandt de største aftagere i EØS kan nævnes Usinor-Sacilor, Ilva, British Steel, Thyssen-Krupp og de store bilstøberier. Det samlede forbrug af ferrosilicium i EØS anslås til ca. 550 mio. tons. Normalt produceres den ønskede mængde ferrosilicium på kvartalsvise kontrakter. Der har dog været omfattende handel på spotmarkedet. I 1993 udgjorde spothandelen ca. 55 % af det ferrosilicium, der blev afsat i EØS, men andelen ligger typisk på mellem 15 og 30 %.

(9) Fremstilling af ferrosilicium er en meget energikrævende proces. Adgang til billig energi har derfor traditionelt været vigtigere end placeringen af råvareforekomsterne eller markederne. På grund af den billige el-forsyning har norske producenter en stærk position som leverandører til de europæiske markeder, hvor de i øjeblikket står for ca. 50 % af det samlede forbrug af ferrosilicium i EØS.

(10) Fesils markedsandel i EØS i 1994 var på ca. 25 %, hvorved Fesil var den største enkelte leverandør af ferrosilicium. Blandt de øvrige store producenter i EØS kan nævnes Elkem AS (Norge), Pechiney Electrometallurgie (Frankrig), Ferro Atlántica (Spanien) og Vargön AB (Sverige). Der er desuden tale om betydelig import fra producenter fra lande uden for EØS.

E. EFTA-Tilsynsmyndighedens intentioner

(11) Tilstedeværelsen af en række forholdsvis store og finansielt stærke konkurrenter i EØS og en betydelig import fra blandt andet de central- og østeuropæiske lande, SNG, Brasilien og Kina tyder på, at markedet for ferrosilicium i EØS faktisk er konkurrencebetonet. I lyset af den konkurrencebetonede markedssituation og distributionsaftalens ikke-eksklusive karakter vil EFTA-Tilsynsmyndigheden se positivt på den aftale, der er skitseret ovenfor, og til sin tid afslutte sagen ved at fremsende en administrativ skrivelse. Inden den gør dette, opfordrer den imidlertid de interesserede parter til inden en måned efter offentliggørelsen af denne meddelelse at fremsende deres bemærkninger til nedenstående adresse under henvisning til sag COM 020.0114:

EFTA-Tilsynsmyndigheden

Direktoratet for Konkurrence og Statsstøtte

Rue de Trèves/Trierstraat 74

B-1040 Bruxelles/Brussel.